हरियाणा में इनेलो से नाता तोड़ बसपा ने बीजेपी के बागी सांसद की पार्टी से किया गठबंधन  
लोकसभा चुनाव से पहले बसपा का बड़ा कदम 
हरियाणा में इनेलो से तोड़ा नाता 
भाजपा के बागी सांसद की पार्टी से किया गठबंधन
लोकसभा चुनाव में अब कुछ महीने ही बचे हैं. इसको देखते हुए तमाम राजनैतिक दल तैयारियों में जुट गए है. इसी कड़ी में हरियाणा से बड़ी खबर सामने आ रही है. मायावती की बहुजन समाज पार्टी (बसपा) ने हरियाणा के मुख्य विपक्षी दल आईएनएलडी से अपना करीब नौ महीने पुराना गठबंधन तोड़ लिया और पार्टी ने लोकतंत्र सुरक्षा पार्टी यानी एलएसपी से गठबंधन का ऐलान किया है. आपको बता दें कि एलएसपी भाजपा के बागी सांसद राज कुमार सैनी की पार्टी है. गौरतलब है कि हाल ही में हुए जींद उप चुनाव में  ओम प्रकाश चौटाला के नेतृत्व वाली इंडियन नेशनल लोक दल (आईएनएलडी) को पारिवारिक कलह के बीच हार का सामना करना पड़ा. पार्टी के उम्मीदवार उम्मेद सिंह रेढू की जमानत तक जब्त हो गई.